Kept by krungsri แจงพิสูจน์แล้วลูกค้าโอนเงินด้วยตัวเอง ไม่ได้ถูกแฮ็ก
หลังได้แสดงหลักฐานและพูดคุยกับทางผู้เสียหาย ล่าสุด Kept by krungsri ยืนยันว่าลูกค้าโอนเงินด้วยตัวเอง app ไม่ได้ถูกแฮ็กตามที่เป็นข่าว
4 เม.ย. 2566

ธนาคารขอแจ้งความคืบหน้า กรณีที่มีผู้แจ้งเรื่องมีการโอนเงินออกจากบัญชีต้นทางผ่านแอปพลิเคชัน Kept by krungsri ล่าสุดวันนี้ (28 มีนาคม 2566) ธนาคารได้เชิญลูกค้าผู้เสียหายเข้าร่วมพูดคุยที่ธนาคารกรุงศรีอยุธยา สำนักงานใหญ่ โดยธนาคารได้แสดงหลักฐานต่าง ๆ พร้อมทั้งพูดคุยและทำความเข้าใจกับลูกค้าผู้เสียหายเรียบร้อยแล้ว
ธนาคารขอยืนยันว่า จากข้อมูลที่ธนาคารตรวจสอบ พบว่าลูกค้าเป็นผู้ทำธุรกรรมด้วยตัวเอง เหตุการณ์ที่เกิดขึ้นไม่ได้เกิดจากระบบของธนาคารถูกแฮ็ก (hack) ตามที่ได้มีการสื่อสารออกไปในสื่อต่าง ๆ แต่อย่างใด และขอให้ความมั่นใจว่าระบบของธนาคารมีความปลอดภัยและพร้อมที่จะให้บริการให้กับลูกค้าได้อย่างมีประสิทธิภาพต่อไป
ในส่วนที่มีข้อมูลว่า เจ้าหน้าที่ของธนาคารไม่ปฏิบัติตามพระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. 2566 นั้น ได้ข้อยุติว่าอาจจะเกิดจากความเข้าใจคลาดเคลื่อน  โดยธนาคารขอชี้แจงข้อมูลเพิ่มเติมว่า
หลังจากลูกค้าผู้เสียหายซึ่งเป็นเจ้าของบัญชีได้แจ้งเรื่องขอความช่วยเหลือผ่านมายังช่องทาง Call Center ของธนาคาร ธนาคารได้ดำเนินการประสานงานไปยังหน่วยงานที่เกี่ยวข้อง เพื่อขอให้มีการระงับการทำธุรกรรมของบัญชีปลายทางที่ต้องสงสัยโดยไม่ต้องรอเอกสารของทางราชการพร้อมให้คำแนะนำกับลูกค้าผู้เสียหาย ให้ปฏิบัติตามขั้นตอนการดำเนินตามกฎหมาย โดยให้ลูกค้าผู้เสียหายไปร้องทุกข์ต่อพนักงานสอบสวน เพื่อให้พนักงานสอบสวนพิจารณาดำเนินการเกี่ยวกับบัญชีปลายทางที่ถูกระงับการทำธุรกรรมดังกล่าวต่อไป
ทั้งนี้ ขั้นตอนการทำงานดังกล่าวสอดคล้องและเป็นไปตามแนวทางที่ภาคธนาคารต้องปฏิบัติ ตามพระราชกำหนดมาตรการป้องกันและปราบปรามอาชญากรรมทางเทคโนโลยี พ.ศ. 2566 ทุกประการ
ธนาคารขอเน้นย้ำว่า แอปพลิเคชัน Kept by krungsri มีมาตรการยกระดับความปลอดภัยในการใช้งานอย่างต่อเนื่อง อีกทั้ง ธนาคารขอยืนยันว่าได้ปฏิบัติตามข้อบังคับและกฎระเบียบต่าง ๆ รวมทั้งมีความพร้อมในการให้ความช่วยเหลือลูกค้าผู้เสียหายอย่างเต็มที่